o podatkih o proračunskem učinku letne posodobitve osebnih prejemkov in pokojnin uradnikov in drugih uslužbencev Evropske unije ter korekcijskih koeficientov, ki se zanje uporabljajo, v letu 2021

1.CILJ POROČILA

Cilj tega poročila je izpolniti obveznost Komisije na podlagi člena 65(1) Kadrovskih predpisov za uradnike in Pogojev za zaposlitev drugih uslužbencev Evropske unije (v nadaljnjem besedilu: KP), da zagotovi podatke o proračunskem učinku osebnih prejemkov in pokojnin uradnikov Unije glede na posodobitev osebnih prejemkov in pokojnin uradnikov in drugih uslužbencev EU ter korekcijskih koeficientov, ki se zanje uporabljajo, v letu 2021.

Posodobitev osebnih prejemkov in pokojnin uradnikov in drugih uslužbencev EU v letu 2021 se izvede v skladu s Prilogo XI h KP ter se opravi pred koncem leta. Temelji na statističnih podatkih, ki jih pripravi Statistični urad EU v soglasju z nacionalnimi statističnimi uradi držav članic in ki kažejo stanje v državah članicah na dan 1. julija 2021.

2.OSNOVNE INFORMACIJE

Z Uredbo (EU, Euratom) št. 1023/2013 Evropskega parlamenta in Sveta z dne 22. oktobra 2013 je bil spremenjen mehanizem za posodabljanje plač, znan kot „metoda“, ki omogoča samodejno posodabljanje vseh plač, pokojnin in nadomestil. Zato bi bilo treba ustrezne zneske in ponderje v KP razumeti kot referenčne zneske in ponderje, ki se redno in samodejno posodabljajo. Komisija bi morala take posodobljene zneske in ponderje informativno objaviti v dveh tednih po posodobitvi v seriji C Uradnega lista Evropske unije (v nadaljnjem besedilu: UL EU).

V skladu s členom 65(4) KP se v letih 2013 in 2014 osebni prejemki in pokojnine osebja EU, ki dela v Belgiji in Luksemburgu, ne posodobijo, kar pomeni, da v letih 2013 in 2014 ni bila posodobljena nobena plača osebja EU, ki dela v Belgiji in Luksemburgu. Poleg tega je bila prilagoditev plač in pokojnin za leti 2011 in 2012 omejena in je znašala 0 % oziroma 0,8 %, kar je bilo posledica celostnega pristopa k reševanju sporov glede prilagoditev osebnih prejemkov in pokojnin za leti 2011 in 2012.

Osebje EU je v obdobju 2004–2021 utrpelo znatno izgubo dejanske kupne moči, medtem ko se je kupna moč nacionalnih javnih uslužbencev v državah članicah povečala. V tem obdobju je osebje EU izgubilo okoli 10,3 % kupne moči zaradi skupnega učinka reform KP v letih 2004 in 2013, zmanjšanja prilagoditve plač in izvajanja določbe o izjemi v letu 2020. V istem obdobju se je kupna moč javnih uslužbencev državnih uprav držav članic povečala za 0,9 %.

Združeni učinek neuporabe metode za prilagoditev plač v letih 2011 in 2012 ter zamrznitev osebnih prejemkov in pokojnin v letih 2013 in 2014 je približno 3 milijarde EUR prihrankov v večletnem finančnem okviru za obdobje 2014–2020 in dolgoročno približno 500 milijonov EUR letno. V celoti je bilo z zadnjim pregledom KP v večletnem finančnem okviru ustvarjenih približno 4,3 milijarde EUR upravnih prihrankov. Poleg tega so posebni ukrepi brez neposrednega proračunskega učinka, kot so večje število delovnih ur in krajši letni dopust brez nadomestila plače, za institucije vredni približno 1,5 milijarde EUR.

3.Zakonske določbe o posodobitvi osebnih prejemkov in pokojnin uradnikov in drugih uslužbencev EU ter korekcijskih koeficientov, ki se zanje uporabljajo

3.1Posodobitev osebnih prejemkov in pokojnin uradnikov in drugih uslužbencev EU (člen 65(1), drugi odstavek, KP)

V členu 65(1), drugi odstavek, KP je določeno, da se nekateri zneski, navedeni v KP, ki določajo osnovne plače, različna nadomestila in koeficiente, posodabljajo letno v skladu s Prilogo XI. Komisija informativno objavi posodobljene zneske v dveh tednih po posodobitvi v seriji C UL EU.

Poleg tega člen 65(3) KP določa, da se ti zneski (iz člena 65(1), drugi odstavek) razumejo kot zneski, katerih dejanska vrednost se lahko v danem trenutku posodobi brez posredovanja drugega pravnega akta.

V členu 65a KP je navedeno, da so pravila za izvajanje členov 64 in 65 KP določena v Prilogi XI.

V skladu s členom 3 Priloge XI h KP posodobitev osebnih prejemkov in pokojnin iz člena 65 KP izhaja neposredno iz sprememb kupne moči plač nacionalnih javnih uslužbencev državnih uprav (posebni kazalnik) ter sprememb življenjskih stroškov v Belgiji in Luksemburgu (skupni indeks).

Posebni kazalnik meri spremembe neto osebnih prejemkov nacionalnih javnih uslužbencev državnih uprav držav članic, pri čemer se inflacija ne upošteva. Eurostat ta kazalnik izračuna na podlagi podatkov, ki jih pošlje deset držav članic, navedenih v členu 1(4) Priloge XI.

Združeno kraljestvo je izstopilo iz EU z učinkom od 1. februarja 2020 in je zdaj „tretja država“. Prehodno obdobje, uvedeno s sporazumom o izstopu, se je izteklo z 31. decembrom 2020. Zato Združeno kraljestvo ni več vključeno v osnovni vzorec držav v skladu s členom 1(4) Priloge XI za izračun posebnega kazalnika (preostali vzorec desetih držav članic še naprej predstavlja vsaj 75 % bruto domačega proizvoda EU-27).

Skupni indeks meri spremembe življenjskih stroškov uradnikov EU v Belgiji in Luksemburgu skladno s porazdelitvijo osebja, zaposlenega v teh dveh državah članicah. Eurostat ta indeks izračuna na podlagi podatkov o cenah, ki jih predložijo belgijski in luksemburški organi, ter števila osebja iz internih podatkovnih baz institucij EU.

Poleg tega člen 10 Priloge XI h KP določa ublažitveno določbo, po kateri je vrednost posebnega kazalnika odvisna od zgornje omejitve +2 % in spodnje omejitve –2 %. Če vrednost posebnega kazalnika preseže navedeni omejitvi, se za določitev letne posodobitve uporabi vrednost omejitve. Omejitev se uporablja od 1. julija, preostala letna posodobitev pa se uporablja od 1. aprila naslednjega leta.

Člen 11 Priloge XI h KP določa določbo o izjemi, ki se uporablja v primeru zmanjšanja realnega bruto domačega proizvoda (BDP) Unije, kot ga napove Komisija. V skladu s členom 11 Priloge XI h KP se določba o izjemi uporablja, če je vrednost posebnega kazalnika pozitivna, vendar se je BDP Unije v tekočem letu zmanjšal. V takem primeru se glede na obseg zmanjšanja BDP EU za izračun letne posodobitve uporabi del ali celota posebnega kazalnika, preostanek pa se uporabi pozneje v naslednjem letu ali ko bo kumulativno povečanje BDP Unije, izmerjeno od leta, v katerem se uporablja določba o izjemi, pozitivno.